**Podpora čitateľskej gramotnosti –**

**rozvojový projekt „Čítame radi “ - vyhodnotenie**

Ministerstvo školstva, vedy, výskumu a športu Slovenskej republiky v spolupráci so Združením vydavateľov a kníhkupcov Slovenskej republiky vyhlásilo výzvu na podávanie žiadostí o rozvojový projekt „Čítame radi“.

Výzva bola určená všetkým verejným, cirkevným a súkromným základným školám na nákup detských a mládežníckych kníh resp. odbornej literatúry pre zamestnancov škôl.

Na ministerstvo prišlo 1552 žiadostí o rozvojový projekt. Po vyselektovaní duplicitných žiadostí a tých od neoprávnených žiadateľov ich zostalo **1397**. Vzhľadom na vysoký počet kvalitne vypracovaných žiadostí, ministerstvo našlo vo svojich rezervách ešte dodatočné finančné zdroje a na základe rozhodnutia výberovej komisie vymenovanej ministrom školstva, vybralo 471 projektov škôl.  **Tie získajú spolu 348 228 Eur na nákup kníh podľa svojho výberu**.

Vybrané školy dostanú finančné prostriedky ešte v decembri 2020 a nákup kníh je potrebné realizovať od 2. 1. 2021 do 15. 3. 2020 (niektoré školy v závislosti od typu zriaďovateľa musia finančné prostriedky použiť ešte v decembri 2020).

**Do zoznamu nepodporených projektov sa dostali školy najmä z týchto dôvodov:**

* obmedzené finančné zdroje na rozvojový projekt „Čítame radi“,
* nesplnenie jedného z vyššie uvedených kritérií,
* získanie nedostatočného celkového počtu bodov,
* zaslanie nekompletnej žiadosti.

Zoznamy kníhkupectiev, ktoré si školy uviedli v žiadosti, ako preferované, sme poskytli Zväzu vydavateľov a kníhkupcov SR na dojednanie špeciálnych zliav pre jednotlivé kníhkupectvá. Školy však majú možnosť nakupovať v akomkoľvek kníhkupectve, kde si zabezpečia zvýhodnené podmienky. Odhadovaný počet detskej, mládežníckej i odbornej literatúry, ktorá sa cez projekt dostane do škôl je 42 000 až 45 000 kusov.