**Podpora čitateľskej gramotnosti – rozvojový projekt „Čítame radi 2“ – vyhodnotenie**

Ministerstvo školstva, vedy, výskumu a športu Slovenskej republiky (ďalej len „ministerstvo“)  vzhľadom k navýšeniu finančných prostriedkov na rozvojový projekt „Čítame radi“ pokračovalo  vo výbere z tých žiadateľov, ktorých projekty neboli doteraz podporené a ktoré boli v dôsledku obmedzených finančných prostriedkov na tento projekt neúspešné v decembri 2020. Ministerstvo školstva, vedy, výskumu a športu Slovenskej republiky vyčlenilo na pokračovanie projektu pod názvom „Čítame radi 2“ sumu 400 000 Eur.

Žiadosti boli opätovne posudzované výberovou komisiou.

Komisia pri posudzovaní jednotlivých žiadostí zohľadňovala predovšetkým:

* prehľad aktivít na podporu čitateľskej gramotnosti v rokoch 2019 - 2020 (mimo vyuč. hodín) spolu s plánom aktivít na podporu čitateľskej gramotnosti v roku 2021 (mimo vyuč. hodín),
* počet žiakov školy,
* pomer odhadovaného počtu kníh na škole (bez učebníc) k počtu žiakov školy,
* prítomnosť školskej knižnice v škole,
* pomer ročného prírastku kníh (odhadom) k počtu žiakov školy,
* prítomnosť knižníc v triedach,
* využívanie digitálnych technológií v knižnici.

     Žiadosti boli nepodporené najmä z týchto dôvodov:

* obmedzené finančné zdroje na podporu,
* nesplnenie jedného z vyššie uvedených kritérií,
* získanie nedostatočného celkového počtu bodov,
* zaslanie nekompletnej žiadosti.

Na základe bodového ohodnotenia členov výberovej komisie, bolo rozdelených **400 000 € medzi 551 podporených žiadostí**. Zoznam je uvedený nižšie v časti Súbory na stiahnutie.

Zoznamy kníhkupectiev, ktoré si školy uviedli v žiadosti, ako preferované, sme poskytli Zväzu vydavateľov a kníhkupcov SR na dojednanie špeciálnych zliav pre jednotlivé kníhkupectvá. Školy však majú možnosť nakupovať v akomkoľvek kníhkupectve alebo kníhkupectvách, kde si zabezpečia zvýhodnené podmienky.

Finančné prostriedky je potrebné vyčerpať do konca septembra 2021 a záverečnú správu zaslať do konca októbra 2021. Ministerstvo po dohode s OÚ v sídle kraja zverejní spôsob zasielania záverečnej správy, vrátane formulára, na svojich web stránkach.